Ei, Raudsepa filosoofia kahtlemata pole mitte akadeemiline ega spetsialistlik, mida loevad ja kuidagi mõistavad vaid teised spetsid. Kuid ta on seda elavamas kontaktis meid kõiki huvitavate päevaküsimustega ja -muredega. Ja ta siiski näitab, et need polegi ainult  ühepäevamured, et neil on oma sügavad juured kogu elu olemuses. See teeb tolle käsitluse ometi filosoofiliseks selle sõna algupärases, sokraatilises mõttes. Kas polnud too Ateena surematu näsunina, keda Alkibiades Symposionis võrdleb satüür Marsyasega, kas polnud ka Sokrates õieti ainult filosoofiline följetonist, humoristlik veidrik, kes oma üldtõed sidus argielu sageli kõige mikumärdilisemalt labaste üksiknähetega? Nii vahest ta täitiski kõige edukamalt oma ämmaemandlikku ülesannet, mitte ainult ei aidand  tõelast välja argiema üsast, vaid viis ta ka elavana kuulaja meeltesülle. - See oli meenutet vaid selleks, et mõista, kuidas rahva tegelik mõttetarkus ei kesta ega arene kaugeltki mitte ainult filosoofide kaudu, vaid sageli ka luule­tajate, följetonistide ja - narride mõtte abil.